Polisie maak syfers vir plaasmoorde bekendFoto: Reint Dykema Die polisie bereken dat 52 eienaars van plase en kleinhoewes vir die afgelope jaar (wat op 31 Maart vanjaar geëindig het) landwyd vermoor is, asook nege plaaswerkers en een plaasvoorman. Die 62 moorde is gepleeg in 57 afsonderlike aanvalle, waarvan 42 op plase en 15 op kleinhoewes plaasgevind het. Dit is uit ŉ totaal van 20 336 moorde wat landwyd in Suid-Afrika gepleeg is, blyk uit die jaarlikse makabere opgaaf van misdaadstatistieke, wat vandag in die parlement bekend gestel is. Die definisie van misdaad op plase en kleinhoewes sluit alle voorvalle van moord, verkragting, roof en aanranding op plase en kleinhoewes in, insluitend op inwoners, werkers of besoekers. Die meeste plaasmoorde was in Gauteng, waar 12 plaasmoorde aangeteken is, gevolg deur Limpopo en Noordwes met nege elk, die Vrystaat en Mpumalanga met agt elk, KwaZulu-Natal met sewe en die Oos-Kaap, Noord-Kaap en Wes-Kaap met drie elk. Die minister van polisie, genl. Bheki Cele, het benadruk dat die bekamping van misdaad op plase en kleinhoewes vir die polisie van die hoogste prioriteit is weens die invloed daarvan op die landelike ekonomie. Benewens die 62 moorde het 33 voorvalle van roof, ses voorvalle van poging tot moord, twee voorvalle van verkragting en een voorval van ontvoering op plase en kleinhoewes voorgekom, aldus die polisiestatistieke. Plaas- en kleinhoewe-aanvalle is vanjaar vir die eerste keer in 11 jaar as ŉ aparte afdeling by die misdaadstatistieke ingesluit, ná versoeke van verskeie belanghebbers. Plaasmoorde word deur die polisie as die sewende grootste spesifiek gedefinieerde afdeling moorde gelys, ná hostelmoorde, bendemoorde, vigilantemoorde, taximoorde, moorde wat verband hou met onwettige mynbou en moorde op polisielede. Die nasionale polisiekommissaris, genl. Khehla Sitole, het gesê die hele landelike gemeenskap sal opgekommandeer word om die bekamping van misdaad op plase en kleinhoewes ŉ prioriteit te maak, en Cele het onderneem dat die syfers teen aanstaande maand ŉ afname sal toon. Die landbou-organisasie AgriSA het gesê die syfer dui op ŉ toenemende geweldskultuur teen boere wat onaanvaarbaar hoog is, en dat toenemende druk van plaaslike en internasionale gemeenskappe die enigste manier is om die regering te laat begryp hoe ernstig die situasie is. “Die jongste misdaadstatistieke is vreesaanjaend om die minste te sê. Vertroue in die wetstoepassers van die land se vermoë om misdaad te beveg word jaarliks opnuut geskaad te wyte aan die verhoogde vlak van ernstige geweldsmisdrywe,” het Ian Cameron, AfriForum se hoof van gemeenskapsveiligheid, gesê.